31999L0052
L 142/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 1999/52/ЕО НА КОМИСИЯТА
от 26 май 1999 година
относно привеждане в съответствие с техническия прогрес на Директива 96/96/ЕО на Съвета относно сближаване на законодателствата на държавите-членки във връзка с техническите прегледи за проверка на техническата изправност на моторните превозни средства и техните ремаркета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 96/96/ЕО на Съвета от 20 декември 1996 г. относно сближаване на законодателствата на държавите-членки във връзка с техническите прегледи за проверка на техническата изправност на моторните превозни средства и техните ремаркета (1) и по-специално член 7, параграф 2 от нея,
(1)
като има предвид, че първата програма за автомобилните масла (2) определи стандарта за поддръжка на моторните превозни средства като ключов елемент от ефекта, който трафикът оказва върху качеството на въздуха;
(2)
като има предвид, че точка 8.2 от приложение II към Директива 96/96/ЕО уточнява проверките, които трябва да се извършват по време на периодични прегледи, за да се провери дали превозните средства се поддържат правилно;
(3)
като има предвид, че точка 8.2.2 от приложение II към Директива 92/55/ЕИО на Съвета (3) определя, че от 1 януари 1996 г. за превозни средства с дизелови двигатели проверките се извършват чрез измерване на димността на отработилите газове в режим на свободно ускорение;
(4)
като има предвид, че настоящата директива се състои в привеждане в съответствие с техническия прогрес, което ще подобри резултатите от измерването на емисиите на моторните превозни средства с дизелови двигатели при извършването на технически прегледи;
(5)
като има предвид, че е необходимо да се продължат дейностите, свързани с изработването на алтернативни процедури за извършване на прегледи за проверка на условията, в които се поддържат моторните превозни средства с дизелови двигатели, по-специално относно емисиите на частици и азотни окиси (NOх);
(6)
като има предвид, че разпоредбите на настоящата директива са в съответствие със становището на Комитета за привеждане в съответствие с техническия прогрес, посочен в директивата относно техническите прегледи за проверка на техническата изправност на моторните превозни средства и техните ремаркета, учреден съгласно член 8 от Директива 96/96/ЕО,
ПРИЕ НАСТОЯЩАТА ДИРЕКТИВА:
Член 1
Директива 96/96/ЕО се изменя, както следва:
Приложение II, точка 8.2.2 се заменя със следното:
„8.2.2.
Моторните превозни средства, снабдени с двигатели със запалване чрез сгъстяване на работната смес (дизелови):
а)
Измерването на димността на отработилите газове се извършва в режим на свободно ускоряване (ненатоварен двигател, от режим на работа на празни обороти до режим на прекратяване на подаването на гориво) със скоростен лост в неутрално положение и включен съединител.
б)
Подготовка на превозното средство:
1.
Превозните средства могат да се преглеждат без предварителна подготовка, въпреки че, от съображения за сигурност, проверките трябва да се извършват при загрял двигател, който е в задоволително механично състояние.
2.
Освен изключенията, посочени в разпоредбата на буква г) 5), на никое превозно средство няма да бъде отказвано успешното преминаване на прегледа, освен ако не е подготвено предварително съгласно следните изисквания:
3.
Двигателят трябва да е напълно загрял, например температурата на маслото в двигателя, измерена с помощта на сонда, поставена в отвора за проверка на нивото, трябва да бъде не по-ниска от 80о С, или да съответства на нормалната работна температура, ако тя е по-ниска, или температурата на блока на двигателя, измерена чрез нивото на инфрачервеното излъчване, да достига еквивалентна температура. Когато конфигурацията на превозното средство не позволява извършването на такова измерване, установяването на нормалната работна температура на двигателя може да бъде извършено по друг начин, например с помощта на включването на вентилатора за охлаждане.
4.
Изпускателната уредба трябва да се прочисти с най-малко три цикъла на свободно ускоряване или чрез равностоен метод.
в)
Процедура на проверка:
1)
Визуална проверка на съответните части на изпускателната уредба на моторното превозно средство, за да се провери дали няма пропуски.
2)
Преди началото на всеки цикъл на свободно ускоряване двигателят и турбокомпресорът, ако има такъв, трябва да работят в режим на празен ход. За дизелови двигатели на тежкотоварни МПС това означава изчакване от поне 10 секунди след отпускането на педала за газ.
3)
В началото на всеки цикъл на свободно укоряване, педалът за управление на подаването на гориво трябва да се натисне до крайно положение бързо и постепенно (на интервали по-кратки от секунда), но не рязко, така че да се достигне максимално подаване на гориво от помпата.
4)
По време на всеки цикъл на свободно ускоряване, двигателят трябва да достигне до режим на прекратяване на подаването на гориво или, за превозни средства с автоматична трансмисия - до режима, определен от производителя, или, ако такава информация не е на разположение, до две трети от режима, при който се прекратява подаването на гориво, преди педалът за управление на подаването на гориво да бъде отпуснат. Това може да се провери например чрез наблюдение на режима на двигателя или като се изчака да изтече достатъчно време между първоначалното натискане на педала и неговото освобождаване, което, в случаите на превозни средства от категории 1 и 2 от приложение I, би трябвало да бъде поне две секунди.
г)
Максимални допустими стойности
1)
Димността не трябва да превишава равнището на стойността, записано върху табелката съгласно Директива 72/306/ЕИО на Съвета (2).
2)
Когато тази стойност не е на разположение или когато компетентните органи на държавите-членки решат да не я използват за позоваване, максимално допустимите стойности на коефициента на поглъщане на светлина са, както следва: максимален коефициент на поглъщане на светлина за:
-
дизелови двигатели с атмосферно пълнене (без турбокомпресор) = 2,5 m-1 ,
-
дизелови двигатели с принудително пълнене (с турбокомпресор) = 3,0 m-1
или еквивалентни стойности, където се използва оборудване от вид, различен от този, използван за типово одобрение ЕО.
3)
Превозни средства, регистрирани или пуснати в движение за първи път преди 1 януари 1980 г., се освобождават от тези изисквания.
4)
Превозните средства не преминават успешно прегледа, само ако средноаритметичната стойност, получена от трите последни цикъла на свободно ускоряване, превишава максимално допустимата стойност. Тази стойност може да се изчисли, като не се вземат предвид наблюдаваните стойности, които значително се отклоняват от средноаритметичната стойност, или да се изчисли с помощта на всякакъв друг статистически метод, който взима предвид разпределението на измерените стойности. Държавите-членки могат да ограничат максималния брой цикли, които трябва да се извършат по време на прегледа.
5)
За да се избегне излишното провеждане на проверки, държавите-членки могат като изключение от разпоредбите на точка 8.2.2, буква г) 4), да откажат успешното преминаване на прегледа на превозни средства, на които са измерени стойности, значително надвишаващи максимално допустимите стойности след по-малко от три цикъла на свободно ускоряване или след циклите за прочистване (или прилагането на равностоен метод), установени в буква б) 3). Също така, за да се избегне излишното провеждане на проверки, държавите-членки могат, като изключение от разпоредбите на точка 8.2.2, буква г) 4), да одобряват при преглед превозни средства, на които са измерени стойности, значително по-ниски от максимално допустимите стойности след по-малко от три цикъла на свободно ускорение или след циклите за прочистване (или прилагането на равностоен метод), установени в буква б) 3).“
Член 2
1. Държавите-членки въвеждат в сила необходимите законови, подзаконови и административни разпоредби, за да се съобразят с настоящата директива, преди 1 октомври 2000 г. Те незабавно уведомяват Комисията за това.
Когато държавите-членки приемат такива мерки, в тях се съдържа позоваване на настоящата директива или то се извършва при официалното им публикуване. Условията и редът на това позоваване се определят от държавите-членки.
2. Държавите-членки уведомяват Комисията за текстовете на основните разпоредби от националните си законодателства в областта, регулирана от настоящата директива.
Член 3
Настоящата директива влиза в сила на деня след нейното публикуване в Официален вестник на Европейските общности.
Член 4
Адресати на настоящата директива са държавите-членки.
Съставено в Брюксел на 26 май 1999 година.